KSA se hoof voorlopig geskorsThabang Moroe. Foto: KSA se Twitter-rekening. Krieket Suid-Afrika (KSA) se uitvoerende hoof, Thabang Moroe, is geskors. Die skorsing is onmiddellik van krag, maar hy sal steeds sy salaris ontvang terwyl bewerings van wangedrag teen hom ondersoek word. In ’n verklaring het KSA vir borge, spelers en ondersteuners se geduld gevra terwyl die Moroe-ondersoek afgehandel word. Die beheerliggaam het onderneem om belanghebbendes op hoogte van die ondersoek te hou. Intussen sal daar samesprekings, onder andere met Dave Richardson, voormalige Protea-paaltjiewagter en uitvoerende hoof van die Internasionale Krieketraad, gehou word om ’n tydelike uitvoerende hoof vir KSA aan te stel. Vroeër vandag het een van die Proteas se hoofborge, Standard Bank, aangekondig hy sal nie sy borgskap ná April 2020 hernieu nie.